2.pielikums

Kultūrpolitikas pamatnostādnēm

2021. – 2027.gadam
„Kultūrvalsts”

# Pamatnostādnēs lietoto terminu skaidrojums

Kultūra – visu to īpašo garīgo, materiālo, intelektuālo un emocionālo īpašību kopums, kas piemīt kādai sabiedrībai vai sociālai grupai, un līdzās cilvēka radošā gara izpausmju rezultātā radītajam ietver arī dzīves un līdzāspastāvēšanas veidus, vērtību sistēmas, tradīcijas un uzskatus.

Kultūras vērtības – cilvēka kultūras un radošās darbības rezultāti, kuru radīšanai nepieciešama mākslinieciska, rūpnieciska vai amatnieciska jaunrade, kuru iespējamajai komerciālajai vērtībai papildus piemīt arī simboliska nozīme, kas tām piešķir kultūras vērtību, un kas rada vai var radīt intelektuālo īpašumu neatkarīgi no tā, vai saskaņā ar pastāvošo intelektuālā īpašuma likumdošanu tām ir vai nav noteikta aizsardzība.

Kultūras piedāvājums – kultūras un radošo nozaru saglabātā kultūras mantojuma un radīto kultūras vērtību, norišu un pakalpojumu kopums, kas iemieso vai nodod tālāk kultūras izpausmes.

Kultūras pakalpojumi – kultūras un radošo nozaru piedāvātie pakalpojumi sabiedrībai, kas balstīti kultūras mantojumā un vērtībās un nodrošina kultūras piedāvājuma pieejamību un komunikāciju sabiedrībai.

Kultūras un radošās nozares – to cilvēka darbības jomu kopums, kuru darbības pamatresurss ir kultūras mantojums, kultūras vērtības un individuālas vai kolektīvas kultūras un radošās izpausmes; kultūras un radošās nozares saglabā kultūras mantojumu un kultūras vērtības un nodrošina to izmantošanu un pārmantojamību, rada jaunas kultūras vērtības un nodrošina kultūras pakalpojumu sniegšanu, tādējādi saglabājot, attīstot un komunicējot kultūras piedāvājumu sabiedrībai, kā arī mijiedarbībā ar citām tautsaimniecības nozarēm iesaistoties ilgtspējas, izglītības, sociālās iekļaušanas, sabiedrības saliedētības, drošības un citu jautājumu risināšanā.

Kultūras apakšnozares – individuālās nozares, kas ietilpst kultūras un radošajās nozarēs.

Radošās industrijas – kultūras un radošās nozares, kuru darbības rezultātā tiek radīti, ražoti, pilnveidoti un izplatīti produkti un pakalpojumi, kuriem līdzās kultūras vērtībai raksturīga augsta pievienotā ekonomiskā un inovāciju vērtība vai potenciāls, kā arī funkcionalitāte un pielietojamība citās tautsaimniecības nozarēs, tostarp radot pievienoto kultūras vērtību citu tautsaimniecības nozaru produktiem un pakalpojumiem.

Kultūras un radošie procesi – kultūras un radošo nozaru darbības, kuru rezultātā tiek nodrošināta kultūras mantojuma un kultūras vērtību saglabāšana, izvērtēšana, interpretācija un atkalizmantošana, radītas jaunas kultūras vērtības un veidoti kultūras pakalpojumi, radot priekšnosacījumus kultūras piedāvājuma publiskai pieejamībai un komunikācijai.

Kultūras norises (vai “kultūras pasākumi” kultūras patēriņa un līdzdalības pētījumu kontekstā) – kultūras un radošo nozaru īstenoti sabiedrībai pieejami publiski pasākumi, kuru ietvaros sabiedrībai tiek padarīts pieejams un komunicēts kultūras piedāvājums.

Kultūras aktivitātes (minēts tikai kultūras patēriņa un līdzdalības pētījumu kontekstā) – iedzīvotāju kultūras prakses, kas ietver gan formālu un maksas pasākumu apmeklēšanu, piemēram, kino vai koncerta apmeklējumu, gan neformālas kultūras darbības, piemēram, piedalīšanos kopienas kultūras pasākumos, amatieru mākslinieciskajā jaunradē vai ikdienišķu lasīšanu; starptautiski ar līdzīgu nozīmi tiek lietots arī termins “kultūras līdzdalība”. Citos kontekstos dokumentā šis termins nav lietots, nošķirot pasīvās kultūras aktivitātes (“kultūras patēriņš”) un aktīvās kultūras aktivitātes (“kultūras līdzdalība”).

Kultūrvieta – publiska vieta iekštelpās vai ārtelpās, kurā sabiedrībai tiek sniegti kultūras pakalpojumi vai īstenotas kultūras norises.

Kultūras patēriņš – sabiedrībai pieejamo kultūras pakalpojumu un norišu izmantošana.

Kultūras līdzdalība – (pamatnostādņu kontekstā) sabiedrības locekļu, kas nav radošas personas, individuāla vai kolektīva radoša iesaiste kultūras procesos, tostarp amatiermākslā, kuras rezultātā tiek radīts jauns kultūras piedāvājums, vienlaikus nodrošinot indivīda kultūras pašrealizāciju un attīstot radošās prasmes.

Kultūras pieejamība – sabiedrības iespējas izmantot daudzveidīgu kultūras piedāvājumu, kas iekļauj fiziskās (infrastruktūras) pieejamības, digitālās pieejamības, ekonomiskās pieejamības, funkcionālās pieejamības (pakalpojuma dizains, t.sk. satura pieejamība cilvēkiem ar īpašām vajadzībām un cilvēkiem, kas nepārvalda valodu, kurā tiek sniegts pakalpojums) un saturiskās pieejamības (pakalpojuma atbilstība indivīda kultūras vajadzībām) aspektus.

Kultūras organizācija – juridiska persona (valsts vai pašvaldības iestāde vai kapitālsabiedrība, nevalstiskā organizācija, uzņēmums), kas pamatdarbību veic kultūras un radošajās nozarēs, īstenojot kultūras un radošos procesus un dodot ieguldījumu kultūras saglabāšanā, attīstībā un komunikācijā.

Radošā persona – fiziska persona, kas individuāli vai kultūras organizācijā īsteno profesionālu radošu darbību kultūras un radošajās nozarēs, radot jaunas kultūras vērtības un dodot ieguldījumu kultūras attīstībā; radošajām personām tipiski ir nozares specifikai atbilstoša izglītība vai prasmes un radošā darbība ir to pamata nodarbošanās, saņemot atlīdzību par veikto radošo darbu.

Profesionālā māksla – kultūras un radošie procesi, kā arī to rezultātā radītais kultūras piedāvājums, kuros iesaistītas kultūras organizācijas un radošās personas, radot jaunas kultūras vērtības un dodot ieguldījumu kultūras attīstībā.

Amatiermāksla – kultūras un radošie procesi, kā arī to rezultātā radītais kultūras piedāvājums, kuros iesaistītas fiziskas personas, kas nav uzskatāmas par radošām personām; tipiski amatiermākslas procesi tiek īstenoti kolektīvā darbībā; izplatītākā kultūras līdzdalības forma un nozīmīgākais Dziesmu un deju svētku tradīcijas dzīvotspējas elements.

Kultūras mantojums – uzkrātu resursu kopums, kas saņemti mantojumā no pagātnes un kas, neatkarīgi no piederības, indivīdu un sabiedrības uztverē tiek uzskatīti par vērtību, pārliecības, zināšanu, tradīciju atspoguļotājiem un paudējiem; tas ietver arī vidi, kas izveidojusies cilvēku un vietu mijiedarbībā un prasmes, vērtības un rīcības modeļus, veidojot kopīgu atmiņu un vienlaikus esot izpratnes, identitātes, vienotības un radošuma avots (*Eiropas Padomes vispārējā konvencija par kultūras mantojuma vērtību sabiedrībai*).

Nemateriālais kultūras mantojums – kultūras mantojuma daļa, kas atspoguļo kultūras tradīcijas un ir no paaudzes paaudzē pārmantotas, apkārtējās vides noteiktas, mijiedarbībā ar vēsturi, dabu un radošo darbību izstrādājušās zināšanas, prasmes, vērtības un rīcības modeļi, tai skaitā mutvārdu tradīcijas un izpausmes, spēles mākslas, paražas, rituāli, svētki, zināšanas par dabu un Visumu, tradicionālās amatniecības prasmes, kā arī ar iepriekš minēto saistītie instrumenti, priekšmeti, artefakti un kultūrtelpas.

Kultūras pieminekļi – kultūras mantojuma daļa, kas aptver kultūrvēsturiskas ainavas un atsevišķas teritorijas (senkapi, kapsētas, parki, vēsturisko notikumu norises un ievērojamu personu darbības vietas), kā arī ēku grupas un atsevišķas ēkas, mākslas darbus, iekārtas un priekšmetus, kuriem ir vēsturiska, zinātniska, mākslinieciska vai citāda kultūras vērtība.

Dokumentārais kultūras mantojums – kultūras mantojuma daļa, kas ietver informāciju par cilvēces, kultūru un valodu daudzveidību, kā arī vēsturē piedzīvoto pierakstītā, uzzīmētā, gravētā vai jebkādi citādi dokumentāri fiksētā veidā uz jebkāda iespējamā informācijas nesēja.

Kultūrvide – vide, kas veidojusies cilvēka darbības rezultātā un glabā šīs darbības pēdas, gan kultūras pieminekļus, gan nemateriālas kultūras vērtības.

Kultūrvēsturiskais reģions, arī kultūrtelpa – vēstures procesā izveidojusies teritorija, ko no citām atšķir tai piemītošā savdabīgā kultūras identitāte, kas izpaužas konkrētajai teritorijai raksturīgajā kultūras mantojumā un valodas īpatnībās.

Kultūrizglītība – izglītības sistēmas sastāvdaļa, kas aptver visu līmeņu (pamata, vidējo un augstāko) profesionālo izglītību kultūras un radošajās nozarēs, kultūras un radošo nozaru speciālistu tālākizglītību, vispārēju sabiedrības kultūras izglītošanu un ikviena indivīda radošo spēju un talantu izkopšanu.

Kultūras ministrs N.Puntulis

Vīza: Valsts sekretāre D.Vilsone

Turlaja 67330250

Laura.Turlaja@km.gov.lv